'Guptas is 'n vlugrisiko' | Maroela Media
Adj.pres. Cyril Ramaphosa is Dinsdag versoek om te verseker dat die land se grense op 'n hoë gereedheidgrondslag geplaas word nadat die Valke glo lasbriewe verkry het om minstens een van die Gupta-broers in hegtenis te neem.
Mmusi Maimane, leier van die Demokratiese Alliansie (DA), het die versoek aan Ramaphosa gerig in 'n poging om die Gupta-familie te verhoed om landuit te vlug voor hul dreigende inhegtenisnemings.
"Ons kan hulle nie toelaat om Suid-Afrika te verlaat nie, nog minder met die hulp van die regering soos in die geval van Omar al-Basjir nie," het Maimane gesê.
Maimane het gesê na aanleiding van berigte dat die lasbriewe vir die inhegtenisneming van een Gupta-broer sowel as 'n hooggeplaasde politikus voorberei word, moet die land se grense en lughawens dringend versterk word om te verhoed dat die Guptas deur die net glip.
"Dit is onwaarskynlik dat die Gupta-familie sal sit en wag vir hul inhegtenisneming. Daar is 'n sterk moontlikheid dat hulle gaan poog om uit die land uit te vlug, as hulle dit nie reeds gedoen het nie."
Maimane het daarop aangedring dat Ayanda Dlodlo, die minister van binnelandse sake, so gou moontlik vasstel of die familie nog in die land is en die land se grense op hoë gereedheid plaas aangesien "die Guptas 'n vlugrisiko" is.
City Press het Maandag berig die Valke het op aanklaers van die Nasionale Vervolgingsgesag (NVG) gewag om die lasbriewe te teken sodat die inhegtenisnemings gedoen kan word.
City Press berig ook daar is beweer die NVG se batebeslagleggingseenheid sal Maandag nog bewaringsbevele bedien aan maatskappye wat met die beweerde staatskaping, waarby die Gupta-familie geïmpliseer word, verbind kan word. Volgens City Press is die bewaringsbevele vir bates ter waarde van ongeveer R1,6 miljard.
"Dit is geen geheim dat pres. Jacob Zuma diep betrokke is in hierdie saak deur sy verhouding met die Guptas en hul gesamentlike staatskapingspogings nie. As die president nie bo verdenking is nie en nie op 'n onpartydige wyse kan optree nie, moet die adjunkpresident, as tweede in bevel, in die beste belang van die land optree. Die adjunkpresident was uiters vinnig om staatskaping te veroordeel, daarom moet Ramaphosa sonder versuim optree," het Maimane gesê.
Maimane het gesê die Guptas, sowel as met Zuma, moet hul dag in die hof kry vir hul rolle in die beweerde staatskaping.
Hulle moet mooi kyk anders word hulle met die presidensiële straler vanaf Waterkloof ui die land gehelp.
En dalk vlieg Zuma en kronies nog saam ook!
PJC, baie goed gestel. Ek dink Waterkloof is die eerste "grenspos" wat toegemaak moet word!
Sal dit nie 'n jeuglike dag wees as die lot aangekeer word nie. Ek gaan koop sommer nou al vir my vonkelwyn net vir ingeval. Of dalk moet ek nie te gou begin party hou nie.
Daar kan nog baie gebeur!
Hulle is heelmoontlik al klaar landuit. Die ondersoekprosesse is te stadig en die lek van inligting dien as waarskuwing vir die "beskuldiges" om te vlug. Klink ook asof daar net te veel is om te ondersoek en te min hande om dit te doen